Departement sê oor lugmag se vliegtuig na ZimDie foto wat The Herald gedeel het van die Zimbabwiese minister van verdediging Oppah Muchinguri-Kashiri en haar Suid-Afrikaanse eweknie, Nosiviwe Mapisa-Nqakula (Foto: Tawanda Mudimu/The Herald) Die departement van verdediging het Donderdag reageer op berigte dat ŉ ANC-afvaardiging na Zimbabwe gereis het met ŉ vliegtuig van die Suid-Afrikaanse Lugmag. Die afvaardiging het Dinsdagaand in Harare aangekom en die staatsbeheerde Zimbabwiese koerant The Herald het ŉ foto van die vliegtuig op sy webwerf gedeel. Die afvaardiging is na Zimbabwe vir gesprekke met dié land se regerende Zanu-PF. Siphiwe Dlamini, woordvoerder van die departement, het gesê die ANC se vergadering het op dieselfde tyd plaasgevind as wat die minister van verdediging na Zimbabwe moes reis om met haar eweknie te vergader ter voorbereiding op ŉ Suid-Afrikaanse Ontwikkelingsgemeenskap (SAOG) Troika-vergadering en die Verenigde Nasies se Hersamestelling van die Magsingryping waarby soldate van die SAOG-streek betrek word. “Die ANC-afvaardiging sou kwessies hanteer wat ŉ direkte impak het op Suid-Afrika. Dit is nie ŉ algemene gebeurtenis nie en dit het nog nooit vantevore gebeur nie,” het Dlamini benadruk. Maroela Media het vroeër berig die DA, die VF Plus en die burgerregtegroep AfriForum het uitgevaar teen die gebruik van die lugmagstraler. ANC-sekretaris-generaal Ace Magashule – wat geen amptelike posisie in die Suid-Afrikaanse regering beklee nie – het die afvaardiging na Zimbabwe gelei. “Die DA is gewalg deur die ANC se ooglopende misbruik van staatsmasjinerie, sy doelbewuste vertroebeling tussen staat en party en die feit dat die Suid-Afrikaanse belastingbetaler ŉ vergadering tussen twee politieke partye moes borg,” het Kobus Marais, die DA se woordvoerder oor verdediging, gesê. Dr. Pieter Groenewald, leier van die VF Plus, het die vlug deur die Falcon 900-straler ook as ŉ misbruik van belastinggeld bestempel en eis soos die DA dat die geld daarvoor terugbetaal moet word. Die VF Plus gaan ook ŉ klagte by die Openbare Beskermer (OB) indien om die beweerde misbruik van belastinggeld te ondersoek. Die burgerregtegroep AfriForum het intussen ook met ŉ ondersoek na die beweerde misbruik van bates begin en sê hy sal regstappe doen indien dit aan die lig kom dat die ANC staatsbates onregmatig gebruik het. Nes die VF Plus het die organisasie ook ŉ klagte by die OB ingedien. Monique Taute, hoof van AfriForum se teenkorrupsie-eenheid, sê die Wet op Verdediging bepaal dat bates wat aan die weermag behoort slegs in uitsonderlike gevalle gebruik mag word vir ander doeleindes as die beskerming van die land. Dié gevalle moet aan sekere voorwaardes voldoen. AfriForum sê hy wil met sy ondersoek vasstel of die regte kanale gevolg is en die gebruik van staatsbates wel gemagtig was. Die ANC se afvaardiging na Zimbabwe die afgelope week het benewens Magashule en Mapisa-Nqakula, ook Gwede Mantashe, Tony Yengeni, Lindiwe Zulu en Enoch Godongwana ingesluit.